《闻前中丞汤公潜庵讣诗以志感》
清代·陆楣

客序逢摇落，同云失照临。中州孤柱石，南国旧棠阴。

众草狂风后，三年化雨深。何烦飞白简，先已怵冰心。

涸泽重濡沫，贪泉共悔斟。儒尊高键户，官冷薄缨簪。

鸾凤栖皆待，蚍蜉撼不禁。只期精贯日，不拟梦为霖。

前席公卿畏，攀辕父老喑。循墙躬每戢，纳牖思难任。

果硕宁匏系，山高岂陆沈。整遗关气数，恻怆到穷林。

未省沟中断，偏怜爨下音。平生羞颂美，此际一微吟。

作者简介：陆楣（1649-？），字紫宸，号铁庄，清无锡人。著有《铁庄文集》。